7TAJOMSTIEV BOŽIEHO MILOSRDENSTVA

„Vinny Flynn nám v knihe 7 tajomstiev Božieho milosrdenstva otvára srdce i myseľ pre úžasný dar Božieho milosrdenstva ponúkaný každému z nás. Píše v nej: ‚Všetko v našom živote sa stane zmysluplnejším, silnejším a všetko sa pretvorí, keď pochopíme a prijmeme Božie milosrdenstvo.‘ Vďaka tejto knihe čitatelia získajú sprievodcu, ktorý im poradí ako na to.“

William E. Lori,

arcibiskup Baltimoru

„Moja nová obľúbená kniha! Veľmi ma obohatila. Vinny Flynn v nej približuje Božie milosrdenstvo, keď svedčí o tom, aké je úžasné. Váš modlitbový život a prístup k Bohu sa zmení a podobne ako ja budete vďační Bohu za dar tejto knihy.“

Reinhard,

autorka a blogerka, SnoringScholar.com

„Nikto nám nedokáže lepšie pomôcť znovuobjaviť dobre známe pobožnosti než Vinny Flynn. Pomohol miliónom ľudí, aby si obnovili vzťah k Eucharistii, spovedi a liturgii. Teraz nás pozýva, aby sme si nanovo uvedomili Božie milosrdenstvo. Ak chcete zakúsiť viac Pánovho milosrdenstva a vyžarovať ho na iných, prečítajte si túto vynikajúcu knihu.“

Brandon Vogt,

autor knihy Return: How to Draw Your Child Back

to the Church (Návrat: Ako priviesť vaše dieťa späť do Cirkvi)

„Ak ste ešte nikdy nečítali knihu o úcte k Božiemu milosrdenstvu, táto je najlepšia, akou môžete začať. A ak ste si prečítali mnohé, táto je najlepší sprievodca, aby ste hlbšie pochopili záhadné tajomstvá, ktoré súvisia s úžasným milosrdenstvom božských osôb. Veľmi ju odporúčam.“

o. Peter Damian Fehlner STD,

autor knihy St. Maximilian Kolbe: Martyr of Charity

(Sv. Maximilián Kolbe: Mučeník lásky)

„Kniha 7 tajomstiev Božieho milosrdenstva je poklad pre šírenie úcty k Božiemu milosrdenstvu po celom svete. Odporúčam túto knihu všetkým.“

Martin Igwe Uzoukwu,

biskup Minny v Nigérii

„Kniha Vinnyho Flynna 7 tajomstiev Božieho milosrdenstva robí niečo, čo ani väčšina nás kňazov často nerobí: rozpráva o hlbokých teologických témach tak, aby sme ich ľahko pochopili! Božie milosrdenstvo je najdôležitejšie posolstvo našej doby a Vinnyho kniha je jedna z najdôležitejších kníh na mojej poličke!“

o. Chris Alar MIC,

riaditeľ vydavateľstva Marian Press, autor knihy Divine Mercy 101

(Božie milosrdenstvo 101)

„Viac ako desať rokov pred svätorečením sv. Faustíny bol Vinny Flynn výnimočným spisovateľom. Spolupracoval s otcom Georgeom Kosickim a otcami marianistami v zúbožených štvrtiach, pálili polnočný olej, viedli učiteľov a šírili posolstvo o Božom milosrdenstve od začiatku. Táto kniha je naozaj vyvrcholením rokov láskyplnej námahy... teraz je dostupná všetkým.“

Felix Carroll,

autor knihy Lost, Loved, Found: 17 Divine Mercy Conversions

(Stratení, milovaní, nájdení: 17 obrátení vďaka Božiemu milosrdenstvu)

„Vinny Flynn nás nesklamal v tejto tretej knihe zo série 7 tajomstiev. Kniha 7 tajomstiev Božieho milosrdenstva je hlboká, závažná, podnetná a mocná. Táto kniha dýcha láskou k Bohu. Veľmi ju odporúčam!“

Kathleen Beckman LHS,

autorka knihy God’s Healing Mercy (Božie uzdravujúce milosrdenstvo)

„Potom čo som dvadsať rokov pomáhal otcom marianistom šíriť posolstvo Božieho milosrdenstva a úctu k nemu, myslel som si, že som už Božie milosrdenstvo celkom dobre pochopil. Teraz ho vidím v novom svetle. Je to úžasná kniha, ‚tour de force‘ o Božom milosrdenstve, ktorá vám môže zmeniť život tak, ako ho zmenila mne.“

David Came,

autor knihy Pope Benedict’s Divine Mercy Mandate

(Mandát pápeža Benedikta o Božom milosrdenstve)

„Vinny Flynn napísal cenného sprievodcu pre každého, kto chce plnšie pochopiť dar Božieho milosrdenstva. Je prístupnou a hlbokou odpoveďou na výzvu pápeža Františka, aby sme opäť ohlasovali Božiu milosrdnú lásku.“

Michael E. Burbidge,

biskup v Raleigh

„Flynn ako mnohoročný žiak sv. Faustíny poukazuje na podstatné prvky Božieho milosrdenstva a na to, ako sa vzťahuje na náš dnešný svet. Je to naozaj dôležitá kniha, povinné čítanie pre kňazov i laikov.“

Patrick Novecosky,

šéfredaktor časopisu Legatus

„Flynn veľmi múdro vysvetľuje Božie milosrdenstvo ako vrchol všetkých Božích darov: stvorenia, spásy, sviatostí, každej činnosti, rituálu – i nášho života.“

Steve Ray,

CatholicConvert.com

„Vinny Flynn v knihe 7 tajomstiev Božieho milosrdenstva využil príležitosť, aby nás učil o Božom milosrdenstve a viedol nás ku kontemplácii fascinujúceho tajomstva milosrdenstva. Je to jedna z najlepších kníh, aké som čítala.“

Donna-Marie Cooper O’Boyle,

moderátorka v EWTN, autorka knihy The Kiss of Jesus (Ježišov bozk)

„Zapnite si svoje duchovné bezpečnostné pásy... Táto kniha vám dá úžasný pohľad na to, čo my všetci najviac potrebujeme – Božie úžasné milosrdenstvo!“

Terry Barber,

autor knihy How to Share Your Faith with Anyone

(Ako hovoriť druhým o viere)

„Podnetná kniha Vinnyho Flynna odhaľuje každému čitateľovi bohatstvo a krásu Božieho milosrdenstva. 7 tajomstiev Božieho milosrdenstva je dôležitá učebnica pre každého učeníka Ježiša Krista.“

James Conley,

biskup Lincolnu v Nebraske

© 2015 MercySong, Inc.

Stockbridge, Massachusetts USA

Z amerického originálu: 7 Secrets of Divine Mercy

Vydal: © Zachej.sk, 2019

Preklad: © Pavol Petrík

Grafika a sadzba podľa originálu: © Bookwork

Redaktorka: PhDr. Zuzana Ring

Jazyková korektúra: Zuzana Hašková

Nihil obstat: Mons. Gabriel Ragan

Imprimatur:Mons. Marek Forgáč,

pomocný biskup – generálny vikár,

ABÚ Košice – Prot. č. 163/18, 28.2.2019

V knihe boli použité aj citáty z Denníčka sv. sestry Faustíny Kowalskej.

© Copyright by Zgromadzenie Sióstr Matki Bożej Miłosierdzia, ZAEX 2015. All rights reserved.

Všetky práva vyhradené.

Citácie sú uvedené podľa:

Biblia – Starý a Nový zákon, Katolícky preklad, SSV, 2016.

Katechizmus Katolíckej cirkvi, SSV, 2017.

ISBN: 978-80-8211-039-8

Všetky práva vyhradené. Žiadna časť tejto publikácie sa nesmie reprodukovať v akejkoľvek podobe alebo akýmkoľvek spôsobom

(elektronicky, mechanicky, fotokópiami alebo iným spôsobom) bez súhlasu vlastníka autorských práv.

VENOVANÉ

IN MEMORIAM

otcovi Georgeovi W. Kosickemu CSB

(29. 7. 1928 – 11. 8. 2014),

pre ktorého sa Božie milosrdenstvo stalo spôsobom života.

Ďakujem ti, otec George!

Nech sa aj my tak ako ty naučíme

„ešte viac dôverovať“!

„Prišla hodina,

aby sme priniesli Kristovo posolstvo

každému...

Prišla hodina, keď posolstvo

o Božom milosrdenstve

dokáže naplniť srdcia nádejou

a byť iskrou novej

civilizácie lásky...

Ako veľmi musí svet

pochopiť a prijať

Božie milosrdenstvo!“

sv. Ján Pavol II.

OBSAH

PREDHOVOR

Spiritualita Monopoly®

PRVÉ TAJOMSTVO

Boh má plán

DRUHÉ TAJOMSTVO

Byť dosť dobrý nie je dosť dobré

TRETIE TAJOMSTVO

Nie je to len Ježišov obraz

ŠTVRTÉ TAJOMSTVO

Boh miluje bláznivo

PIATE TAJOMSTVO

Márnotratný neznamená zlý

ŠIESTE TAJOMSTVO

Mali by ste sa vždy modliť

SIEDME TAJOMSTVO

Cieľom je premena

DOSLOV

„Ešte viac!“

Poznámky

PREDHOVOR

Spiritualita Monopoly®

„Tento ľud ma uctieva perami,

ale ich srdce je ďaleko odo mňa.“

Mt 15,8

Knihu 7 tajomstiev Božieho milosrdenstva som mal asi napísať ako prvú. Napísal som 7 tajomstiev Eucharistie a potom 7 tajomstiev svätej spovede. Naviedla ma na to skúsenosť, že keď som cestoval po krajine a prednášal vo farnostiach a na konferenciách, zistil som, že mnoho ľudí, možno aj väčšina, má obmedzený a často skreslený pohľad na tieto sviatosti. Keby si hlbšie uvedomili, čo je ich podstatou, mohlo by im to dramaticky zmeniť život tak ako kedysi mne.

Malo by význam najprv písať o Božom milosrdenstve, lebo od neho všetko závisí. Nemôžeme pochopiť sviatosti alebo čokoľvek iné v Cirkvi, kým nepochopíme hĺbku Božieho milosrdenstva.

Vrcholná pobožnosť

Celé stvorenie je činom milosrdenstva! Pobožnosť k Božiemu milosrdenstvu nie je len „súkromná pobožnosť“. Je to „vrcholná“ pobožnosť, ktorá prevyšuje všetko ostatné. Každá iná pobožnosť v Cirkvi, každý rituál, každá činnosť, každé učenie je zastrešené Božím milosrdenstvom. Ony nám majú pomôcť pochopiť tajomstvo Božieho milosrdenstva a hlbšie sa do neho ponoriť.

Všetko bude v našom živote zmysluplnejšie, silnejšie a naša premena bude úplnejšia, ak pochopíme a prijmeme Božie milosrdenstvo. Je to prvotná skutočnosť našej existencie.

Potom uvidíte milosrdenstvo všade: pri svätej omši, v liturgii hodín, v katechizme, v Písme. „Ó, áno, je tu... a je aj tam.“

Pápež František píše: „Milosrdenstvo je samotným základom života Cirkvi. Stále potrebujeme kontemplovať tajomstvo milosrdenstva. Je podmienkou našej spásy.

Milosrdenstvo je slovo, ktoré odhaľuje tajomstvo Najsvätejšej Trojice.

Milosrdenstvo je posledný a najvyšší akt, ktorým nám Boh ide v ústrety.

Milosrdenstvo je základný zákon, ktorý prebýva v srdci každého človeka.

Milosrdenstvo je cesta, ktorá spája Boha s človekom.“1

„Toto slovo všetko mení... Mení svet“

(Anjel Pána, 17. 3. 2013).

Sv. Faustína

Pre mnohých ľudí v dnešnej Cirkvi je „Božie milosrdenstvo“ synonymom úcty k Božiemu milosrdenstvu založenej na Denníčku sv. Faustíny Kowalskej, poľskej rehoľníčky, ktorej sa sám Pán v 30. rokoch 20. storočia zjavil ako „Božie milosrdenstvo“.

Tento 600-stranový denník, ktorý nazvala Božie milosrdenstvo v mojej duši, rozpráva príbeh o pozoruhodných zjaveniach, ktoré sestra Faustína dostávala od Pána. Tieto zjavenia nás nanovo upriamujú na evanjeliové posolstvo o milosrdenstve. Zavádzajú sa rôzne prvky pobožnosti a praktiky, ktoré sú dnes známe po celom svete.

Obraz Božieho milosrdenstva sa nachádza a uctieva v mnohých kostoloch a domácnostiach. Korunku Božieho milosrdenstva sa každý deň modlia milióny ľudí; tretia hodina popoludní je hodinou veľkého milosrdenstva a novéna k Božiemu milosrdenstvu sa koná v mnohých kostoloch a svätyniach od Veľkého piatku do predvečera Druhej veľkonočnej nedele. Tá nedeľa sa na Pánovu žiadosť všade na svete slávi ako sviatok Božieho milosrdenstva.

Pápež Ján Pavol II. v roku 2000 oficiálne ustanovil tento sviatok ako „Nedeľu Božieho milosrdenstva“ a sestra Faustína sa stala prvou sväticou Jubilejného roka, ktorý uviedol tretie milénium.

„Problém“ s Božím milosrdenstvom

Keďže úcta k Božiemu milosrdenstvu sa tak rýchlo rozšírila a priniesla úžasné ovocie v živote ľudí – obnovený pokoj a nádej, pozoruhodné obrátenia, zázraky milosti, duchovné i fyzické uzdravenia –, niektorých ľudí to zviedlo, aby sa takmer poverčivo sústredili len na pobožnosti.

Čokoľvek, aj niečo dobré, sa môže stať modlou, ak upriamuje našu pozornosť na seba a nie na Boha. Napríklad obraz Božieho milosrdenstva môže byť ikonou. Môže sa podobať oknu, ktoré nás privádza do hlbšieho vzťahu s Bohom, ale možno si z neho urobiť aj modlu, ako keby samotná maľba mala nejakú čarovnú moc.

Čím viac milostí získame vďaka konkrétnym modlitbám, rituálom a pobožnostiam, tým ľahšie stratíme zo zreteľa Boha a prostriedok sa stáva cieľom. Začneme si klásť otázku: „Čo môžem z tejto pobožnosti získať?“

Ó! Tento obraz je taký mocný! Ak si ho zavesím v dome, bude chrániť mňa i rodinu. Ak sa budem každý deň modliť korunku, získam osobitnú milosť. Ak pôjdem v Nedeľu Božieho milosrdenstva na spoveď a na sväté prijímanie, dostanem veľké prisľúbenie o odpustení hriechov a trestov.

Otec George Kosicki, ktorý obšírne písal a učil o Božom milosrdenstve, ilustroval takýto postoj vetou:

„Choď rovno do väzenia.“ Je to veta z hry Monopoly®:

„Zaves si tento obraz na stenu, pomodli sa túto modlitbu, sláv sviatok Božieho milosrdenstva a choď rovno do neba bez toho, aby si prešiel cez pole, Choď‘.“

Pobožnosť verzus pobožnosti

Sú tieto pobožnosti zlé? Je zlé zavesiť si obraz na stenu? Je zlé modliť sa korunku? Je zlé sláviť sviatok Božieho milosrdenstva?

Samozrejme, že nie! Ale musíme pochopiť skutočný význam a cieľ týchto vonkajších pobožností, aby nás naše pobožnosti viedli k hlbšej úcte.

Úcta znamená, že sa úplne niečomu alebo niekomu zasvätíte alebo odovzdáte. V náboženskom prostredí to znamená úplne sa zasvätiť Bohu, patriť mu, zaujímať sa o neho i o veci, o ktoré sa stará. Znamená to dovoliť mu, aby sa vám dotkol srdca a usmerňoval vám život.

Úcta k Božiemu milosrdenstvu znamená žiť posolstvo o Božom milosrdenstve. Je to rozhodnutie čoraz viac dôverovať Bohu, prijať jeho milosrdenstvo s vďakyvzdávaním a byť milosrdný tak ako on.

Uctievanie na perách alebo milosrdné srdce?

Prichádzame k základným otázkam. Kým chcete byť, farizejom alebo učeníkom? Farizeji každý deň mali pobožnosti. Veľa pobožností. Robili všetky „správne“ veci. Modlili sa všetky požadované modlitby, vykonávali všetky predpísané rituály, pravidelne sa postili atď. Ale nič z toho sa im nedotklo srdca. Nič z toho ich nepriviedlo k hlbšiemu osobnému vzťahu s Bohom, aby sa učili žiť tak, ako chce on.

Dva biblické úryvky mi pomáhajú pripomenúť si, kým chcem byť. Pomáhajú mi opäť sa sústrediť a vykonávať milosrdenstvo v praxi:

1. „Tento ľud ma uctieva perami, ale ich srdce je ďaleko odo mňa“ (Mt 15,8).

2.„Blahoslavení milosrdní, lebo oni dosiahnu milosrdenstvo“ (Mt 5,7).

Keby mal Pán hodnotiť vás, čo z toho by ste chceli, aby povedal? Vedie vás srdce, aby ste žili to, čo ústami vyznávate, alebo hovoríte jedno a robíte druhé ako pokrytci, ktorých vidíme v evanjeliu?

Pápež František nás upozorňuje, že keď sa Ježiš rozprával s pokrytcami, nedal sa oklamať, lebo poznal ich srdcia. Mali by sme si teda položiť otázku:

„Môže mi Ježiš dôverovať alebo som dvojtvárny? Hrám sa na katolíka... a potom žijem ako pohan?... Ježiš vie všetko, čo máme v srdci. Ježiša nemôžeme oklamať. Pred ním nemôžeme predstierať, že sme svätí... a potom žiť životom, ktorý nie je podľa jeho vôle... Ak nežijete podľa ducha blahoslavenstiev, nie ste katolík. Ste pokrytec“ (pápež František, homília, 8. 3. 2015).

Pápež Ján Pavol II. tiež hovoril, že máme milosrdenstvo aj prakticky uskutočňovať. Opakovane zdôrazňoval, že Božie milosrdenstvo je predovšetkým spôsob života.

„Požiadavky“ milosrdenstva

Pápež Ján Pavol II. v jednej zo svojich najväčších encyklík písal, že Kristus prišiel, aby nám ukázal, že Boh je Otec „bohatý na milosrdenstvo“. Ale dodal:

„Keď Kristus zjavoval milosrdnú lásku Boha, zároveň žiadal od ľudí, aby sa vo svojom živote dali viesť láskou a milosrdenstvom“ (Dives in misericordia 3).

V celom pontifikáte sa pápež František zameriava na túto potrebu uvádzať milosrdenstvo do praxe. Stále znova pobáda Cirkev a nás všetkých jednotlivo, aby sme vyšli zo seba, aby sme sa odvážili opustiť svoju pohodlnú zónu a skúsili žiť evanjeliové posolstvo o milosrdenstve. V apríli 2015 vyhlásil mimoriadny Jubilejný rok Božieho milosrdenstva a za motto stanovil: „Milosrdní ako Otec.“ „Ako vrúcne si želám,“ zvolal, „aby nadchádzajúce roky boli poznačené milosrdenstvom, aby sme išli v ústrety každému človeku, prinášajúc mu Božiu dobrotu a nehu“ (Misericordiae vultus 5).

Čas začať odznova

Svätý Otec František nás vo svojom liste pre Jubilejný rok pozýva, aby sme začali odznova, aby sme opäť pochopili a zažili, ako nás Otec miluje, a potom sa učili žiť tú istú lásku vo svete:

„Pre Cirkev opäť nastal čas ujať sa radostnej zvesti o odpustení. Je čas vrátiť sa k tomu, čo je podstatné, aby sme na seba vzali slabosti a ťažkosti našich bratov... Toto je ten najvhodnejší čas, aby sme zmenili svoj život! Toto je čas dať sa chytiť za srdce... nájsť silu dať sa objať Božím milosrdenstvom a zaviazať sa, že budeme milosrdní voči druhým, ako je Otec milosrdný voči nám“ (Misericordiae vultus 10, 19, 14).

Pápež František v jednej homílii použil vetu, ktorá ma naozaj zaujala. Je zhrnutím podstaty milosrdenstva. „Sme povolaní,“ povedal, „žiť život formovaný milosrdenstvom.“2

Taký je aj cieľ tejto knihy: povzbudiť vás, aby ste sa dôvernejšie zoznámili s posolstvom o Božom milosrdenstve, ktoré sa nachádza v Písme, učení Cirkvi a Denníčku sv. Faustíny, aby ste plnšie odpovedali na Pánovo volanie. On chce, aby sa celý váš život „formoval milosrdenstvom“.

„Choďte vpred! Žijeme v dobe milosrdenstva. Toto je vek milosrdenstva“ (pápež František, Anjel Pána, 11. 1. 2015).

PRVÉ TAJOMSTVO

Boh má plán

„Keď nám dal poznať tajomstvo svojej vôle

podľa svojho dobrotivého rozhodnutia,

čo si v ňom predsavzal...“3

Ef 1,9

Písal som o „tajomstvách“ Eucharistie a „tajomstvách“ spovede, ale podľa mňa najväčším „tajomstvom“ je, že Boh má plán.

Keď to na začiatku prednášky vyslovím, ľudia sa na mňa začudovane pozerajú, ako keby chceli povedať: „Nuž, dobre, jasné, má plán! To nie je tajomstvo, o ktorom by sme nevedeli!“

V istom zmysle majú pravdu. Ak veríte v Boha ako Stvoriteľa sveta, myšlienka, že Boh má plán, pravdepodobne nie je nijakou novinkou.

Ale kedy naposledy ste sa nad touto myšlienkou zamysleli? Dobre ste si ju uvedomili?

Tak čo?

Moje obľúbená otázka znie: „Tak čo?“ Často si ju zabúdame klásť. Jednoducho prijímame pravdu, učenie, výrok a potom ideme ďalej bez toho, aby sme o nich naozaj premýšľali.

Boh má plán. Tak čo? Aký je jeho plán a prečo sa preň rozhodol? Ako svet zapadá do jeho plánu? Ako doň zapadá Cirkev? Ako súvisia všetky jej rituály, učenie a sviatosti s Božím plánom? (Ak Boh nemá plán, nič v našej viere nemá zmysel.)

A akú úlohu v ňom zohrávate vy? Prečo vôbec existujete? A čo celá tá „náplň“ vášho všedného života, v práci, vo vašej rodine, na dovolenke? Má nejaké miesto v Božom pláne? Aký je Boží plán pre vás? Žijete „v“ jeho pláne alebo ste vykročili „von“? Aktívne sa zúčastňujete jeho plánu alebo naň zabúdate či dokonca konáte proti nemu?

Môžem povedať, že verím v Boha, že som „praktizujúci“ kresťan, že (ako farizeji, o ktorých bola reč v predhovore) sa modlím všetky predpísané modlitby a zúčastňujem sa na rôznych tradíciách a rituáloch. Ale taký prístup nestačí, ak sa nepýtam, kým som, čo robím, prečo to robím a aký to má vzťah k všetkému, čo mi Boh pripravil. Ako povedal Sokrates: „Nepreskúmaný život sa neoplatí žiť.“

Preskúmajme teda Boží plán.

Čo je podstatou?

Keď bol pápež Ján Pavol II. mladý, napísal poetickú esej pod názvom „Zamyslenia o otcovstve“. Vyjadril v nej ústrednú skutočnosť, ktorá všetko zhŕňa a ktorá sa stala základom pre jeho neskoršiu náuku. Podľa mňa je to pravda, ku ktorej sa musíme neustále vracať, keď chceme naozaj pochopiť Boží plán.

„Všetko ostatné,“ napísal, „sa bude javiť nedôležité a nepodstatné...“

Potom označil tri veci, na ktorých záleží – len tri. Premýšľajte o svojom živote, rodine, práci, túžbach, nádejach, minulosti, prítomnosti, cieľoch – o všetkom, čoho sa každý deň dotýkajú vaše myšlienky, obavy, sny.

Podľa pápeža Jána Pavla II. nič, čo nebude súvisieť s tými tromi vecami, sa nebude javiť ako dôležité alebo potrebné. V celých dejinách sveta, celého vesmíru a ľudstva sú dôležité alebo potrebné len tri veci.

„Otec, dieťa, láska“

Otec, dieťa, láska. Nič viac. Všetko ostatné, čo vy i ja považujeme za dôležité, všetko ostatné, o čo sa bojíme, o čom premýšľame, o čom uvažujeme, na čo vynakladáme energiu – ak sa nevzťahuje k týmto trom veciam –, nie je dôležité ani potrebné.

Samozrejme, v istom zmysle môžeme interpretovať pápežove slová ako odkazy na Trojicu: Otca, Syna a lásku, ktorá je medzi nimi, Ducha Svätého. Ako pápež v jednom príhovore vysvetlil, Boh sám je najvyššou skutočnosťou otca, dieťaťa, lásky:

„Boh vo svojom najhlbšom tajomstve nie je samotou, ale rodinou, keďže má v sebe samom otcovstvo, synovstvo a podstatu rodiny, ktorou je láska.“4

Čo to má spoločné s Božím plánom? Všetko. Trojica nie je len myšlienka alebo teologický koncept. Sú to skutočné osoby v Božej rodine lásky. Otcov plán môžeme pochopiť len vo svetle tejto rodiny.

Poviem to znovu: Otcov plán môžeme pochopiť len vo svetle tejto rodiny.

Plán milosrdenstva

Katechizmus Katolíckej cirkvi hovorí, že pred stvorením sveta Boh Otec už mal plán milosrdenstva:

„Také je jeho ‚dobrotivé rozhodnutie‘, ktoré si ešte pred stvorením sveta Otec predsavzal vo svojom milovanom Synovi, a preto nás predurčil, ‚aby sme sa skrze Ježiša Krista stali jeho adoptovanými synmi‘, čiže aby sme sa stali‚podobnými obrazu jeho Syna‘ skrze ‚Ducha adoptívneho synovstva‘“ (porov. Ef 1,4-5.9; Rim 8,15.29; KKC 257, zvýraznil autor).

Ó! Teda otec, dieťa, láska sa nevzťahuje len na Trojicu. Vzťahuje sa na Trojicu a na nás!

Boh Otec pred stvorením sveta vo svojej láske naplánoval, aby ste sa vy i ja stali jeho deťmi – nielen stvoreniami, ale deťmi.

Sv. Ján s úžasom hovorí o tejto skutočnosti:

„Pozrite, akú veľkú lásku nám daroval Otec: voláme sa Božími deťmi a nimi aj sme“ (1 Jn 3,1).

Trojica – tajomstvo tajomstiev, najväčšie tajomstvo v Cirkvi – je tajomstvom lásky! Božej lásky, ktorá sa dáva, prijíma a šíri ku všetkým.

V Trojici Boh Otec večne miluje Syna; Syn večne opätuje Otcovu lásku; a Duch Svätý je láska medzi Otcom a Synom!

V tomto nekonečnom cykle sebadarujúcej sa lásky si Syn zaslúži lásku Otca a Otec si zaslúži lásku Syna. Kto iný si ju zaslúži? Nikto! Nikto iný si ju nezaslúži.

Pravá láska sa však túži dávať. Tak sa aj Otec rozhodol, že stvorí ďalšie bytosti, ktoré bude milovať. V skutočnosti toto je podstata milosrdenstva – keď Boh, ktorý si zaslúži všetko a je hoden všetkého, miluje aj obyčajné stvorenia, ktoré si túto lásku nemôžu zaslúžiť.

Pápež Ján Pavol II. vo svojej homílii pri svätorečení Faustíny v roku 2000 vysvetľuje, že táto láska, táto „veľká vlna milosrdenstva“ od Otca, k nám prichádza cez prebodnuté Ježišovo srdce. Vylieva sa na nás skrze Ducha Svätého. Zapája sa celá Trojica. Milosrdenstvo je nekonečné vylievanie trojičnej lásky:

„Božie milosrdenstvo prichádza k ľuďom skrze srdce ukrižovaného Krista... Kristus vylieva toto milosrdenstvo na ľudí tak, že im posiela Ducha, ktorý je v Trojici zosobnenou láskou“ (pápež Ján Pavol II., 30. 4. 2000).

Samotné stvorenie je prejavom Božej prekypujúcej lásky. Vy i ja neexistujeme náhodou a neexistujeme preto, že Boh sa pohrával s hlinou, keď sa nudil:

„Hm... Čím sa dnes zabavím? Možno si vytvarujem zábavné malé stvorenia a budem sledovať, čo urobia.“

Je to hlúpa predstava, však? A je veľmi vzdialená realite. Nestvoril nás ľahostajný Boh, ktorý sa zbláznil. Boli sme stvorení z lásky. Katechizmus nám hovorí:

„Veď [človek] jestvuje iba preto, že ho Boh z lásky stvoril a stále ho z lásky udržiava“ (KKC 27).5

Vážení čtenáři, právě jste dočetli ukázku z knihy 7 tajomstiev Božieho milosrdenstva.
Pokud se Vám líbila, celou knihu si můžete zakoupit v našem e-shopu.